**Pacea îngerilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A fost o zi când mi-a trecut prin zale

Un spin otrăvitor al îndoielii

Ce-mi anunța sfârșitul amăgelii

Din aripi ce slujeau iubirii tale.

Când am simțit efectele răcelii

În strălucirea vechilor opale

Și-n stânci crescute-n țărmuri atriale,

Mi-am interzis cărările greșelii

Și-am părăsit durerea din armura

Străpunsă de secunda otrăvită

A timpului ce s-a-ntâlnit cu ura.

Pe-o cale nouă, înspre cer ivită,

M-am înălțat și-am căutat frântura

Din pacea doar de îngeri oferită.